ชี้ราคาทองคำมีสิทธิ์ลงต่อ
นายกสมาคมค้าทองคำ ระบุ ราคาทองคำมีสิทธิ์ลงต่อ
1 ก.ค. 2554

นายกสมาคมค้าทองคำ ระบุ ราคาทองคำมีสิทธิ์ลงต่อ 
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า มีแนวโน้มที่ราคาทองคำในตลาดโลกจะปรับลดอีก และอาจเห็นราคาต่ำกว่า 1,500 เหรียญสหรัฐต่อออนซ์ได้ อย่างไรก็ตามคงต้องรอดูความชัดเจนอีกครั้งในวันที่ 4 ก.ค.นี้ โดยที่ผ่านมาราคาทองคำในประเทศถือว่าอยู่ในช่วงปรับฐาน ไม่ได้มีความผันผวนมากนัก ราคาขึ้นลงบาทละ 100-200 บาท เท่านั้น  ซึ่งก็มีแนวโน้มปรับฐานต่อไปอีกระยะ  ราคาทองคำจึงไม่ปรับขึ้นหรือลงแรงในช่วงนี้
สำหรับราคาซื้อขายทองคำแท่งและทองรูปพรรณวันนี้ (1 ก.ค.) ทองคำแท่งรับซื้อคืนที่บาทละ 21,800 บาท และขายที่บาทละ21,900 บาท ทองรูปพรรณซื้อที่บาทละ21,481.72 บาท และขายที่บาทละ22,300 บาท
ราคาทองในประเทศวันนี้ร่วง 150 บาทต่อบาททอง เมื่อเทียบกับราคาทองเมื่อ 30 มิ.ย. ซึ่งทองคำแท่งขายที่บาทละ 22,050 บาท และทองรูปพรรณขายที่บาทละ 22,450 บาท
ส่วนตลาดทองคำต่างประเทศปิดเมื่อคืนนี้ (30 มิ.ย.) สัญญาทองคำตลาด COMEXส่งมอบเดือนส.ค.ร่วงลง 7.60 ดอลลาร์ หรือ 0.5% ปิดที่ 1502.80 เหรียญสหรัฐต่อออนซ์